DA Den Europæiske Unions Tidende L 84/19

RÅDETS AFGØRELSE

af 28. februar 2005

om indgåelse af aftalen om oprettelse af en associering mellem Det Europæiske Fællesskab og dets medlemsstater på den ene side og Republikken Chile på den anden side

(2005/269/EF)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 310 sammenholdt med artikel 300, stk. 2, første afsnit, andet punktum, og artikel 300, stk. 3, andet afsnit,

under henvisning til forslag fra Kommissionen,

under henvisning til samstemmende udtalelse fra Europa-Parlamentet (1), og

ud fra følgende betragtninger:

(1) Aftalen om oprettelse af en associering mellem Det Europæiske Fællesskab og dets medlemsstater på den ene side og Republikken Chile på den anden side (i det følgende benævnt »associeringsaftalen«) blev undertegnet på Fællesskabets vegne den 18. november 2002 i Bruxelles.

(2) Associeringsaftalen bør godkendes —

TRUFFET FØLGENDE AFGØRELSE:

Artikel 1

1. Aftalen om oprettelse af en associering mellem Det Europæiske Fællesskab og dets medlemsstater på den ene side og Republikken Chile på den anden side sammen med de dertil knyttede bilag og protokoller og de ensidige erklæringer fra Fællesskabet eller fælleserklæringer med den anden part, der er knyttet til slutakten, godkendes herved på Fællesskabets vegne.

2. Teksten til associeringsaftalen, bilagene, protokollerne og slutakten er knyttet til denne afgørelse (2).

Artikel 2

1. Den holdning, som Fællesskabet skal indtage i associeringsrådet og associeringsudvalget, der er oprettet ved associeringsaftalen, fastlægges af Rådet på forslag af Kommissionen i overensstemmelse med de relevante bestemmelser i traktaten.

2. En repræsentant for Rådet fører formandskabet i associeringsrådet og fremlægger Fællesskabets holdning. En repræsentant for Kommissionen fører formandskabet i associeringsudvalget og fremlægger Fællesskabets holdning.

3. Fællesskabet repræsenteres af Kommissionen i de særlige udvalg, der er nedsat ved associeringsaftalen eller nedsættes af associeringsrådet i overensstemmelse med aftalens artikel 7.

Artikel 3

1. Kommissionen bemyndiges herved til med henblik på anvendelsen af artikel 29, stk. 2, i bilag V til associeringsaftalen og efter proceduren i artikel 75 i forordning (EF) nr. 1493/1999 (3) at indgå de instrumenter, der er nødvendige for at ændre aftalen.

2. Kommissionen bemyndiges herved til med henblik på anvendelsen af artikel 16, stk. 2, i bilag VI til associeringsaftalen og efter proceduren i artikel 15 i forordning (EØF) nr. 1576/89 (4) at indgå de instrumenter, der er nødvendige for at ændre aftalen.

Artikel 4

Formanden for Rådet foranstalter på Fællesskabets vegne den notifikation, der er omhandlet i artikel 198, stk. 1, i aftalen.

Udfærdiget i Bruxelles, den 28. februar 2005. På Rådets vegne F. BODEN Formand

(1) Samstemmende udtalelse af 12.2.2003.

(2) Jf. EFT L 352 af 30.12.2002, s. 3, og EUT L 332 af 19.12.2003, s. 64.

(3) EFT L 179 af 14.7.1999, s. 1. Senest ændret ved Kommissionens forordning (EF) nr. 1795/2003 (EUT L 262 af 14.10.2003, s. 13).

(4) EFT L 160 af 12.6.1989, s. 1. Senest ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).